KIRJALLINEN KYSYMYS E-2688/97 komissiolle esittäjä(t): W.G. van Velzen (PPE) (1. syyskuuta 1997)

Aihe: Televiestintäsäännöstö

Tällä hetkellä Euroopan televiestintäala valmistautuu täydelliseen vapauttamiseen 1. tammikuuta 1998 alkaen. Haluaisin pyytää komissiota vastaamaan yksityiskohtaisesti seuraaviin kysymyksiin ja selvittämään mahdollisia epäselvyyksiä lainsäädännössä tai liittymäilmoituksessa:

1. Yhteenliittämisdirektiiviä koskevassa sovittelussa Euroopan parlamentti on pitkään neuvotellut televiestintäministerien neuvoston kanssa yhteenliittämisen määritelmästä. Parlamentin tavoite oli tarjota (uusille) palvelujen tarjoajille pääsyä televiestintäverkkoihin edullisin ehdoin (myös liittymiin, jotka eivät olleet standardin mukaisia). Nyt on kuitenkin esiintynyt jo monia ongelmia markkinoille pääsyssä, jolloin ala ei ole varma, onko ongelma markkinoille pääsyssä määriteltävä yhteenliittämiseksi vai erityiseksi pääsyksi verkkoon. Voiko komissio ilmoittaa täsmällisesti ja yksityiskohtaisesti, mikä sen mukaan erottaa toisistaan ¨erityisen pääsyn verkkoon¨ ja ¨yhteenliittämisen¨, mitä lainsäädännön ja perustamissopimusten kilpailumääräysten artikloja asiaan on sovellettava, mikä täsmällinen oikeusvaikutus on sen mukaan sillä, määritelläänkö jokin erityiseksi pääsyksi verkkoon ja/tai yhteenliittämiseksi (ja erityisesti, mitkä ovat oikeusvaikutuksen erot)?

2. Voiko komissio ilmoittaa, mikä merkitys tarkalleen ottaen on komission tiedonannolla kilpailusääntöjen soveltamisesta televiestintäalan liittymäsopimuksiin ja erityisesti sen 93 kohdalla ja alaviitteellä 68 ((EYVL C 76, 11.3.1997, s. 9.))? Asian selventäminen on nimittäin ratkaisevan tärkeää televiestintäyritysten infrastruktuuriin tehtävistä sijoituksista päätettäessä. Mihin määrään asti hinnoittelussa voidaan syrjiä, kun infrastruktuurin käyttöaste on puuttellinen? Mitä perusteita tähän käytetään? Miten komissio yleensä ottaen suhtautuu yrityksiin, jotka ovat sijoittaneet infrastruktuuriin ja vaativat yksinomaisia oikeuksia?

3. Edellä mainitun tiedonannon mukaan liittymiselle on kahdet markkinat: ¨palvelumarkkinat¨ ja ¨toiminteisiin liittymisen¨ markkinat (Osa II). Voiko komissio ilmoittaa hiukan selvemin, mitä se tarkoittaa ¨erityisillä tuotemarkkinoilla¨, jotta alalla olisi suurempi varmuus markkinoiden määritelmistä?

Komission jäsenen Martin Bangemannin komission puolesta antama vastaus (2. lokakuuta 1997)

1. Yhteenliittäminen määritellään direktiivin 97/33/EY (annettu televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi) ((EYVL L 199, 26.7.1997. )) 2 artiklan 1 kohdassa. Määritelmän mukaan yhteenliittämisellä tarkoitetaan televerkkojen yhteenliittämistä. Direktiivin johdanto-osan 4 kappaleessa tarkennetaan ensinnäkin, että direktiivi kattaa ne tilanteet, joissa yhteenliitettyjä verkkoja käytetään yleisesti saatavilla olevien telepalvelujen kaupalliseen tarjoamiseen, ja toiseksi, että yhteenliitetyt televerkot voivat olla osapuolten omistuksessa, tai ne voivat koostua vuokrajohdosta ja/tai vuokratusta siirtokapasiteetista.

Yhteenliittämisdirektiivin 7 artiklan 3 kohdan mukaan merkittävässä markkina-asemassa olevien kiinteän verkon operaattoreiden on julkistettava yhteenliittämistarjoustensa ehdot ja edellytykset, tariffit mukaan lukien. Eri organisaatioryhmiin voidaan soveltaa erilaisia ehtoja ja edellytyksiä, jos tällaiset erot voidaan puolueettomasti perustella, eikä niillä syrjitä ketään (6 artikla). Yhteenliittämistariffien on perustuttava kustannuksiin.

2. Verkkojen erityiskäyttöön viitataan avoimen verkon tarjoamisen (ONP) soveltamisesta pientaajuuspuheviestitykseen annetun direktiivin 95/62/EY 9 artiklassa ((EYVL L 321, 30.12.1995. )) (artikla sisältyy yhteispäätösmenettelyssä käsiteltävänä olevan direktiivin muutosehdotuksen 16 artiklaan ((EYVL C 234, 1.8.1997. ))). Verkkojen erityiskäytön tarkoituksena on edistää innovaatiota ja uusia sovelluksia, kuten direktiivin 95/62/EY johdanto-osan 20 kappaleessa todetaan. Verkkojen erityiskäyttöoikeutta voi pyytää mikä tahansa telepalvelujen tarjoaja riippumatta siitä, onko sillä omaa verkko tai tarjoaako se yleisiä vai yksityisiä telepalveluja.

Merkittävässä markkina-asemassa olevan organisaation on käsiteltävä telepalveluiden tarjoajien kohtuulliset verkkojen erityiskäyttöä koskevat pyynnöt. Toisin kuin yhteenliittämiseen verkkojen erityiskäyttöön ei liity vakiotarjousta ja julkisia tariffeja. Erityiskäyttö edellyttää erikseen neuvoteltua verkonkäyttöoikeutta, jollaista telepalvelujen tarjoaja voi pyytää, jos yleisesti tarjolla olevat liittämistarjoukset eivät ole sopivia. Merkittävässä markkina-asemassa olevan organisaation tarjoamasta verkkojen erityiskäytöstä perittävien maksujen on perustuttava kustannuksiin.

3. Kilpailusääntöjen soveltamisesta televiestintäalan liittymäsopimuksiin 10. joulukuuta 1996 annettu komission tiedonanto julkaistiin, jotta voitaisiin kuulla kaikkia niitä tahoja, joita asia koskee. Parlamentin jäsenen 2 ja 3 kohdassa esittämiä kysymyksiä käsitellään tarpeen mukaan tarkemmin lopullisessa tiedonannossa, jota komissio parhaillaan viimeistelee.